b'\n_START_ARTICLE_\nUltrasuodatus\n_START_PARAGRAPH_\nUltrasuodatus on kalvosuodatusmenetelm\xc3\xa4, jossa suodatettava liuos johdetaan puolil\xc3\xa4p\xc3\xa4isev\xc3\xa4n kalvon l\xc3\xa4pi suurella paineella. Kalvon l\xc3\xa4pi kulkeutuvat tyypillisesti vain pienet molekyylit suodokseen ja kalvolle pid\xc3\xa4ttyv\xc3\xa4t ja konsentroituvat molekyylit, jotka ovat kooltaan 1\xe2\x80\x93100 nm ja joiden massa on 1\xe2\x80\x931000 kDa. Ultrasuodatusta k\xc3\xa4ytet\xc3\xa4\xc3\xa4n useisiin tarkoituksiin muun muassa veden puhdistamiseen, elintarviketeollisuudessa ja bioprosessiteollisuudessa.\n_START_SECTION_\nKalvojen materiaalit\n_START_PARAGRAPH_\nUltrasuodatuksessa suodattimena toimii pieni\xc3\xa4 reiki\xc3\xa4 sis\xc3\xa4lt\xc3\xa4v\xc3\xa4t puolil\xc3\xa4p\xc3\xa4isev\xc3\xa4t kalvot. Aikaisemmin kalvojen materiaalina k\xc3\xa4ytettiin nitroselluloosaa, mutta nyky\xc3\xa4\xc3\xa4n k\xc3\xa4ytet\xc3\xa4\xc3\xa4n seluuloosaa tai muita sen johdannaisia, polyeetterisulfonia, polyvinyylialkoholia, polyamideja, fluorattuja polymeerej\xc3\xa4 kuten polyvinylideenifluoridia tai ep\xc3\xa4orgaanisia materiaaleja. Selluloosakalvojen etuna on hydrofiilisyys ja tukkeutumattomuus, mutta huonona puolena on herkkyys l\xc3\xa4mp\xc3\xb6tiloille ja mirobeille. Polyeetterisulfonilla ja fluoratuilla polymeereill\xc3\xa4 ei ole n\xc3\xa4it\xc3\xa4 ongelmia, mutta haittapuolena on niiden hydrofobisuus, mik\xc3\xa4 heikent\xc3\xa4\xc3\xa4 veden virtausta l\xc3\xa4pi ja liian korkea pH voi vaurioittaa niit\xc3\xa4. Ep\xc3\xa4orgaanisten materiaalien etuna on stabiilius useita liuottimia ja olosuhteita kohtaan, mutta ne ovat hauraita ja kalliita.\n_START_SECTION_\nK\xc3\xa4ytt\xc3\xb6kohteita\n_START_PARAGRAPH_\nUltrasuodatusta k\xc3\xa4ytet\xc3\xa4\xc3\xa4n useissa eri tarkoituksissa, tyypillisesti suodattamaan kolloidisia seoksia. Juomaveden puhdistuksessa sit\xc3\xa4 k\xc3\xa4ytet\xc3\xa4\xc3\xa4n poistamaan vedest\xc3\xa4 bakteereja ja muita riitt\xc3\xa4v\xc3\xa4n kookkaita ep\xc3\xa4puhtauksia. Elintarviketekniikassa menetelm\xc3\xa4\xc3\xa4 k\xc3\xa4ytet\xc3\xa4\xc3\xa4n mehujen kirkastamiseen, viinin sterilisointiin, vehn\xc3\xa4n proteiinien erottamiseen sek\xc3\xa4 juuston ja jogurtin valmistusprosesseissa. Bioprosesseissa sit\xc3\xa4 k\xc3\xa4ytet\xc3\xa4\xc3\xa4n veren puhdistamiseen, teollisuusentsyymien konsentrointiin, antibioottien ja muiden arvokkaiden komponenttien erottamiseen ja puhdistamiseen sek\xc3\xa4 suodattamaan bakteerit ja virukset pois liuoksesta.'